### NN 93/2017 (15.9.2017.), Odluka o općinskim porezima Općine Čepin

Općina Čepin

2170

Na temelju članka 20. Zakona o lokalnim porezima (»Narodne novine«, broj 115/16.) i članka 32. Statuta Općine Čepin (»Službeni glasnik Općine Čepin«, broj 5/16. – pročišćeni tekst.), Općinsko vijeće Općine Čepin na svojoj 3. sjednici održanoj 4. rujna 2017. godine, donijelo je

ODLUKU

O OPĆINSKIM POREZIMA OPĆINE ČEPIN

I. OPĆE ODREDBE

Članak 1.

Ovom Odlukom utvrđuju se vrste poreza koji pripadaju Općini Čepin, stope i visine poreza te način obračuna i plaćanja u skladu sa Zakonom o lokalnim porezima.

Članak 2.

Općinski se porezi plaćaju na području Općine Čepin, sukladno odredbama Zakona o lokalnim porezima (u daljnjem tekstu: Zakon), odredbama drugih propisa kao i odredbama ove Odluke.

Područje Općine Čepin obuhvaća naselja Beketinci, Čepin, Čepinski Martinci, Čokadinci i Livana.

II. VRSTE POREZA

Članak 3.

Općinski porezi Općine Čepin jesu:

1. prirez porezu na dohodak,

2. porez na potrošnju,

3. porez na nekretnine.

1. Prirez porezu na dohodak

Članak 4.

Prirez porezu na dohodak plaćaju obveznici poreza na dohodak s područja Općine Čepin sukladno odredbama Zakona o lokalnim porezima, Zakona o porezu na dohodak i Pravilnika o porezu na dohodak.

Prirez porezu na dohodak plaća se po stopi od 10% od utvrđene osnovice iz stavka 3. ovoga članka.

Osnovica prireza porezu na dohodak je porez na dohodak utvrđen sukladno odredbama Zakona o porezu na dohodak i Pravilnika o porezu na dohodak.

Poslove u vezi s utvrđivanjem i naplatom prireza porezu na dohodak obavlja Porezna uprava.

2. Porez na potrošnju

Članak 5.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima, a koji se nalaze na području Općine Čepin.

Članak 6.

Obveznici poreza na potrošnju su pravne i fizičke osobe koje pružaju ugostiteljske usluge na području Općine Čepin.

Članak 7.

Osnovicu poreza na potrošnju čini prodajna cijena pića koje se proda u ugostiteljskim objektima, a u koju nije uključen porez na dodanu vrijednost.

Porez na potrošnju plaća se po stopi od 3% od utvrđene osnovice.

Članak 8.

Obračunsko razdoblje poreza na potrošnju je od prvog do posljednjeg dana u mjesecu.

Porez na potrošnju iskazuje se na obrascu PP-MI-PO i predaje do 20. dana u mjesecu za prethodni mjesec.

Utvrđena obveza porez a na potrošnju alkoholnih pića, prirodnih vina, specijalnih vina, piva i bezalkoholnih pića obveznik poreza plaća do posljednjeg dana u mjesecu za prethodni mjesec.

Poslove u vezi s utvrđivanjem i naplatom poreza na potrošnju obavlja Porezna uprava.

3. Porez na nekretnine

Članak 9.

Sva pitanja utvrđivanja i naplate poreza na nekretnine utvrdit će se posebnom odlukom Općinskog vijeća Općine Čepin sukladno Zakonu o lokalnim porezima.

III. ZAJEDNIČKE ODREDBE

Članak 10.

Općina Čepin poslove utvrđivanja, evidentiranja, nadzora, naplate i ovrhe radi naplate prireza porezu na dohodak i poreza na potrošnju u cijelosti prenosi na Poreznu upravu.

Poreznoj upravi za obavljanje poslova iz stavka 1. ovog članka pripada naknada u iznosu 5% ukupno naplaćenih prihoda.

Članak 11.

Utvrđivanje, evidentiranje, nadzor, naplatu i ovrhu radi naplate poreza na nekretnine obavljati će Upravni odjel za financije, knjigovodstvo i računovodstvo i Upravni odjel za gospodarstvo i komunalno-stambenu djelatnost Općine Čepin.

Članak 12.

Ovlašćuje se nadležna organizacija platnog prometa zadužena za naplatu javnih prihoda (FINA) da Poreznoj upravi obračuna i uplati u Državni proračun do zadnjeg dana u mjesecu za protekli mjesec naknadu iz članka 10. stavku 2. ove Odluke.

Članak 13.

Porezna uprava, dužna je do 15. u mjesecu, za prethodni mjesec, Općini Čepin dostavljati zbirna izvješća o utvrđenim i naplaćenim porezima navedenima u članku 10. stavku 1. ove Odluke.

IV. PRIJELAZNE I ZAVRŠNE ODREDBE

Članak 14.

Kaznene i prekršajne odredbe te odredbe o zastari, obnovi postupka i žalbenom postupku propisane Zakonom o porezu na dohodak i Zakonom o lokalnim porezima jednako se primjenjuju i za poreze propisane ovom Odlukom.

Članak 15.

Odluku iz članka 9. ove Odluke, Općinsko vijeće Općine Čepin obvezno je donijeti do 30. studenoga 2017. godine.

Članak 16.

Ova Odluka stupa na snagu osmog dana od dana objave u »Službenom glasniku Općine Čepin«, osim odredbi o prirezu porezu na dohodak koje stupaju na snagu prvog dana u mjesecu nakon mjeseca u kojem su objavljene u »Narodnim novinama«.

Članak 17.

Na sva ostala pitanja koja nisu uređena ovom Odlukom, primjenjuju se odredbe Zakona o lokalnim porezima te zakonski i podzakonski propisi koji se odnose na predmetno područje.

Članak 18.

Danom stupanja na snagu ove Odluke prestaje važiti Odluka o općinskim porezima (»Službeni glasnik Općine Čepin«, broj 3/02.) i Odluka o prirezu poreza na dohodak (»Narodne novine«, broj 102/12.).

Članak 19.

Ova Odluka objavit će se u »Narodnim novinama« i »Službenom glasniku Općine Čepin«.

Klasa: 410-01/17-01/9
 Urbroj: 2158/05-17-1
 Čepin, 4. rujna 2017.

Predsjednik
 Općinskog vijeća
 Josip Skočibušić, struč. spec. crim., v. r.